

LATVIJAS REPUBLIKAS

DAUGAVPILS PILSĒTAS DOME

Reģ. Nr. 90000077325, K. Valdemāra iela 1, Daugavpils, LV-5401, tālrunis 65404344, 65404346, fakss 65421941

e-pasts: info@daugavpils.lv www.daugavpils.lv

**LĒMUMS**

Daugavpilī

2020.gada 28.septembrī **Nr.475**

(prot. Nr.38, 1.§)

**Par informatīvo ziņojumu par pārbaudēm SIA “Daugavpils dzīvokļu un komunālās saimniecības uzņēmums”**

Pamatojoties uz likuma “Par pašvaldībām” 21.panta pirmās daļas 27.punktu, Publiskas personas kapitāla daļu un kapitālsabiedrību pārvaldības likuma 1.panta pirmās daļas 14.punkta b) apakšpunktu, kas nosaka, ka publiskas personas augstākā lēmējinstitūcija attiecībā uz pašvaldības kapitāla daļu un kapitālsabiedrību pārvaldību ir pašvaldības dome, atklāti balsojot: PAR – 14 (A.Broks, J.Dukšinskis, R.Eigims, A.Elksniņš, A.Gržibovskis, L.Jankovska, R.Joksts, I.Kokina, V.Kononovs, N.Kožanova, M.Lavrenovs, J.Lāčplēsis, I.Prelatovs, H.Soldatjonoka), PRET – nav, ATTURAS – nav, **Daugavpils pilsētas dome nolemj:**

1. Pieņemt zināšanai informatīvo ziņojumu par Daugavpils pilsētas domes Revīzijas un audita nodaļas 2020.gadā veiktās pārbaudes rezultātiem par SIA “Daugavpils dzīvokļu un komunālās saimniecības uzņēmums” iepirkumu procedūru atbilstību Publisko iepirkumu likuma prasībām, Daugavpils pilsētas domes izpilddirektora izveidotās komisijas 2020.gadā veiktās pārbaudes rezultātiem par SIA “Daugavpils dzīvokļu un komunālās saimniecības uzņēmums” rīkoto iepirkumu un SIA “Latimira un partneri” zvērinātas revidentes Ingrīdas Latimiras slēdzienu par Daugavpils pilsētas domes Revīziju un audita nodaļas 2020.gada 3.aprīļa ziņojuma atbilstību Starptautisko augstāko revīzijas iestāžu standartiem ISSAI 300 un ISSAI 400.

2. Uzdot Domes izpilddirektorei S.Šņepstei izvērtēt deputāta ziņojumā ietverto informāciju, kā arī Daugavpils pilsētas domes Revīziju un audita nodaļas ziņojumu un pieņemt lēmumu atbilstoši savai kompetencei, divu mēnešu laikā. Attiecīgi par to ziņot domes sēdē.

3. Domes izpilddirektorei organizēt pārbaudi, lai konstatētu noslēgtā līguma ar SIA “Latimira un partneri” tiesiskumu un likumību, vai tika veikta pretendentu aptauja, kādi bija izvēles kritēriji un, kāpēc netika ievietoti ziņojumi domes informatīvajā sistēmā. Noskaidrot, kas sagatavoja līguma projektu un pieņēma lēmumu par līguma slēgšanu.

4. Noskaidrot bijušā izpilddirektora I.Aleksejeva izveidotās komisijas “Par pārbaudes veikšanu SIA “DDZKSU”” tiesiskumu, kāds ir šīs komisijas pilnvaru līmenis un kādā dokumentā tas ir noteikts, vai komisija nav pārkāpusi savu pilnvaru līmeni un izvērtēt komisijas locekļu iespējamo interešu konfliktu.

Pielikumā:2020.gada 24.marta Daugavpils pilsētas domes komisijas ziņojums par SIA “Daugavpils dzīvokļu un komunālās saimniecības uzņēmums” rīkoto iepirkumu tiesiskumu; 2020.gada 3.aprīļa Daugavpils pilsētas domes Revīziju un audita nodaļas ziņojums-Daugavpils pilsētas SIA “Daugavpils dzīvokļu un komunālās saimniecības uzņēmums” iepirkumu procedūru atbilstības Publisko iepirkumu likuma prasībām ārkārtas pārbaude un 2020.gada budžeta sastādīšanas pārbaude; 2020.gada 3.jūnija SIA “Latimira un partneri” zvērinātas revidentes Ingrīdas Latimiras slēdziens par Daugavpils pilsētas domes Revīzijas un audita nodaļas 2020.gada 3.aprīļa ziņojuma atbilstību Starptautisko augstāko revīzijas iestāžu standartiem ISSAI 300 un ISSAI 400.

Domes priekšsēdētājs *(personiskais paraksts)* I.Prelatovs